text: Turistkørsel i Vadehavet genoptages
  12 juli 2011 kl. 09.55
  Tirsdag genoptages turistkørsel til sandbanken Koresand sydvest for Mandø midt i Vadehavet.
  Turistkørslen blev stoppet efter en tragisk ulykke 18. juni sidste år, da en traktorbus væltede. Tre kvinder blev dræbt og 37 blev mere eller mindre kvæstet. De deltog i en udflugt med Ældre Sagen.
  Selskabet Mandø Kro & Traktorbusser genoptager i dag kørslen til sandbanken, hvor det er muligt at se sæler, samle rav og bade. Mandø-boerne har altid brugt banken til sommerudflugter.
  Mandø Kro & Traktorbusser har fået ombygget en lastbilanhænger, der opfylder Trafikstyrelsens krav til turistkørsel på havbunden.
  Traktorbussen er udstyret med to affjedrende aksler, alle sæder har sikkerhedsseler, og kabinen er indrettes, så der ikke er skarpe kanter eller stålrammer uden polstring.
  
  Ebbevejen
  Efter ulykken har Trafikstyrelsen også skærpet kravene til traktorbusserne, der kører på Ebbevejen mellem Jylland og Mandø.
  Kørslen på Ebbevejen har været indstillet i flere måneder, da de nuværende traktorbusser ikke lever op til kravene. De skal opfylde samme krav som bussen til Koresand.
  Den eneste adgang til Mandø fra fastlandet er Låningsvjen. Vejen er hævet over havbunden, men overskylles ved højvande.
  Esbjerg Kommune bruger 425.000 hvert år på at vedligeholde vejen.
  